钦定古今图书集成/明伦汇编/氏族典/第239卷 > 张九龄
## 钦定古今图书集成/明伦汇编/氏族典/第239卷 > 张九龄

按《唐书张九龄传》：“九龄字子寿，韶州曲江人。七岁知
属文，十三以书干广州刺史王方庆，方庆叹曰：‘是必
致远’。会张说谪岭南，一见厚遇之，擢进士，始调校书
郎，以道侔伊吕科策高第，为左拾遗，俄迁左补阙，改
司勋员外郎。时张说为宰相，亲重之，与通谱系，常曰：
‘后出词人之冠也’。”迁中书舍人内供奉，封曲江男，改
太常少卿，出为冀州刺史。以母不肯去乡里，表换洪
州都督，徙桂州。始，说知集贤院，尝荐九龄可备顾问。
说卒，天子思其言，召为秘书少监、集贤院学士，知院
事。会赐渤海诏，而书命无足为者，乃召九龄为之。迁
工部侍郎，知制诰。数乞归养，诏不许，以其弟九皋、九
章为岭南刺史，岁时听给驿省家。迁中书侍郎。以母
丧解，毁不胜哀，夺哀拜中书侍郎、同中书门下平章
事。明年，迁中书令。李林甫无学术，见九龄文雅，为帝
知，内忌之。会帝欲以凉州都督牛仙客为尚书，九龄
执不可，帝不悦。翌日，林甫进曰：“仙客，宰相材也。九龄
文吏，拘古义，失大体。”九龄既戾帝旨，固内惧恐，遂为
林甫所危，因帝赐白羽扇，乃献赋自况，帝虽优答，然
卒以尚书右丞相罢政事，而用仙客尝荐周子谅，坐
贬荆州长史。九龄以直道黜，不戚戚婴望，惟文史自
娱，朝廷许其胜流。久之，封始兴县伯，请还展墓，病卒，
年六十八，谥曰文献。九龄体弱，有酝藉。故事，公卿皆
搢笏于带而后乘马，九龄独常使人持之，因设笏囊。
后帝每用人，必曰：“风度能若九龄乎？”开元后，天下称曰曲江公而不名云。